กระทรวงสาธารณสุขร่วมภาคีเครือข่าย รณรงค์งดสูบบุหรี่โลก 31 พ.ค.นิ้ พร้อมร่วมรำลึกถึงคุณูปการของ พล.อ.เปรม ติณสูลานนท์ ผู้ให้กำเนิดนโยบายควบคุมยาสูบในประเทศไทย
ศ.คลินิกเกียรติคุณ นพ.ปิยะสกล สกลสัตยาทร รัฐมนตรีว่าการกระทรวงสาธารณสุข กล่าวว่าองค์การอนามัยโลก กำหนดให้วันที่ 31 พ.ค.ของทุกปี เป็นวันงดสูบบุหรี่โลก ซึ่งในการรณรงค์งดสูบบุหรี่โลก ในประเทศไทยปีนี้ กระทรวงสาธารณสุขและภาคีเครือข่าย ร่วมกันจัดงานรณรงค์ให้ประชาชนตระหนักถึงพิษภัยของบุหรี่ ที่พบเป็นสาเหตุสำคัญที่ทำให้คนไทยเจ็บป่วยและเสียชีวิตปีละกว่า 100,000 คน ก่อให้เกิดความสูญเสียคิดเป้นมูลค่ากว่า 220,000 ล้านบาทต่อปี โดยงานจะจัดขึ้นในวันที่ 31 พ.ค.นี้ ณ ห้างสรรพสินค้าเซ็นทรัลเฟสติวัล อีสต์วิลล์ ซึ่งมีทั้งกิจกรรมให้บริการทางการแพทย์ รวมกิจกรรมบันเทิงสอดแทรกความรู้ภัยบุหรี่ด้วย         ทั้งนี้ การควบคุมยาสูบเป็นเรื่องที่รัฐบาลให้ความสำคัญเป็นอย่างยิ่งโดยถือเป็นวาระแห่งชาติ ซึ่งในส่วนของกระทรวงสาธารณสุข ล่าสุดได้ออกประกาศกระทรวงฯ กำหนดให้สถานที่สาธารณสะ ยานพาหนะ และที่ทำงานทั้งภาครัฐและเอกชน รวมกว่า 100 แห่งเป็นเขตปลอดบุหรี่ อาทิ โรงเรียน โรงพยาบาลสวนสาธารณะ วัด ตลาด ป้ายรถเมล์ แต่ยังพบการฝ่าฝืนสูบในที่ห้ามสูบ ซึ่งจากนี้ต้องเดินหน้าขอความร่วมมือทั้งในส่วนของผู้บังคับใช้กฎหมายเอาจริงกับการดำเนินการเอาผิด พร้อมขอความร่วมมือสังคมร่วมกันใช้มาตรการสังคมป้องปรามผู้ที่สูบบุหรี่ทุกรูปแบบไม่ให้สูบในที่ห้ามสูบเพื่อความปลอดภัยต่อปอดและสุขภาพของทุกคน และไม่ให้เป็นเยี่ยงอย่างที่ผิดแก่เยาวชน เนื่องจากปัจจุบันแม้จะพบจำนวนคนสูบบุหรี่ลดลงแต่นักสูบหน้าใหม่ที่เป็นเยาวชนกลับเพิ่มขึ้นต่อเนื่อง ในจำนวนนี้ร้อยละ 10 ติดบุหรี่ตั้งแต่อายุยังไม่ถึง 10 ปี         ด้าน ศ.นพ.ประกิต วาทสาธกกิจ เลขาธิการมูลนิธิรณรงค์เพื่อการไม่สูบบุหรี่ กล่าวว่า ประเทศไทยได้เดินหน้ารณรงค์เพื่อการไม่สูบบุหรี่มาอย่างยาวนาน ซึ่งจุดเริ่มต้นนี้เกิดขึ้นได้เพราะ พล.อ.เปรม ติณสูลานนท์ ประธานองคมนตรีและรัฐบุรุษ ในครั้งที่ท่านดำรงตำแหน่งนายกรัฐมนตรีในปี 2531 ในปีนั้นยังไม่มีกฎหมายควบคุมยาสูบ ท่านเป็นผู้มอบให้กระทรวงสาธารณสุขจัดทำร่างแผนควบคุมยาสูบเสนอที่ประชุมคณะรัฐมนตรี พร้อมสั่งห้ามไม่ให้สูบบุหรี่ในพื้นที่ทำเนียบรัฐบาล และในปีเดียวกันยังเป็นต้นกำเนิดวันไม่สูบบุหรี่โลกครั้งที่ 1 ด้วยพบข้อมูลขณะนั้นทั่วโลกมีผู้เสียชีวิตจากการสูบบุหรี่ 2.5 ล้านคน หรือราว 7,000 คนต่อวัน และมีการใช้สโลแกนว่าจำนวนผู้เสียชีวิตนี้เท่ากับเครื่องบินจัมโบ้เจ๊ต ตกทุกวัน วันละ 20 ลำ พล.อ.เปรม ติณสูลานนท์ จึงถือเป็นผู้มีคุณูปการที่ได้ริเริ่ม นโยบายควบคุมยาสูบในประเทศไทยเป็นแผนแม่บทมีการร่างคณะกรรมการควบคุมยาสูบ มีการร่างกฎหมายตามมาหลังจากนั้น